SELETUSKIRI

1.Kavandatav reguleerimisese

Käesolevas ettepanekus käsitletakse otsust, millega määratakse kindlaks seisukoht, mis võetakse liidu nimel rahvusvahelises suhkrunõukogus kavandatava otsuse suhtes Saudi Araabia Kuningriigi ühinemise kohta 1992. aasta rahvusvahelise suhkrulepinguga.

2.Ettepaneku taust

2.1.1992. aasta rahvusvaheline suhkruleping

1992. aasta rahvusvahelise suhkrulepingu (edaspidi „leping“) eesmärk on tõhustada rahvusvahelist koostööd ülemaailmsetes suhkru- ja sellega seotud küsimustes, luua foorum valitsustevaheliste suhkruteemaliste ja ülemaailmse suhkrumajanduse parandamist käsitlevate konsultatsioonide pidamiseks, hõlbustada kaubandust ülemaailmset suhkruturgu käsitleva teabe kogumise ja vahetamise abil ning soodustada suurenenud nõudlust suhkru järele, eelkõige seoses muude kui tavapäraste kasutusviisidega. Leping jõustus 1. jaanuaril 1993.

Euroopa Liit on lepingu osaline.

2.2.Rahvusvaheline suhkruorganisatsioon

Rahvusvaheline suhkruorganisatsioon, mis lepingut haldab, on Londonis asuv valitsustevaheline organisatsioon, mis püüab saavutada lepingu artiklis 1 sätestatud eesmärke.

Praegu on rahvusvahelisel suhkruorganisatsioonil 87 liiget, sealhulgas paljud maailma suurimad suhkrutootjad ja -importijad. Lisaks liidule on selle liikmed muu hulgas Brasiilia, India, Tai ja Austraalia. Viimane rahvusvahelise suhkruorganisatsiooniga ühinenud riik on Ühendkuningriik, kes sai selle liikmeks 1. jaanuaril 2021. Rahvusvahelise suhkruorganisatsiooni 87 liikmel on kokku 2 000 häält.

Lepingu artikli 8 kohaselt täidab rahvusvaheline suhkrunõukogu kõiki lepingu sätete rakendamiseks vajalikke ülesandeid või korraldab nende täitmist.

Euroopa Liidu lepingu artikli 17 kohaselt esindab liitu rahvusvahelise suhkruorganisatsiooni koosolekutel komisjon. Ka liikmesriigid võivad osaleda rahvusvahelise suhkrunõukogu istungitel.

2.3.Rahvusvahelise suhkrunõukogu kavandatud õigusakt

Pärast seda, kui Saudi Araabia Kuningriik esitas 15. detsembril 2021 ametliku taotluse lepinguga ühinemiseks, võtab rahvusvaheline suhkrunõukogu eeldatavasti oma eelseisval istungil või rahvusvahelise suhkrunõukogu kirjavahetuse teel otsuste vastuvõtmise menetluse raames vastu otsuse Saudi Araabia Kuningriigi ühinemise kohta.

Kavandatava õigusakti eesmärk on määrata kindlaks liidu seisukoht Saudi Araabia Kuningriigi lepinguga ühinemise tingimuste kohta vastavalt lepingu artiklile 41.

Lepingu artikli 41 kohaselt on ühinemine avatud kõikide riikide valitsustele rahvusvahelise suhkrunõukogu poolt asjakohaseks peetavatel tingimustel. Lepingu artikli 25 lõikes 4 on sätestatud, et kui liige ühineb pärast lepingu jõustumist, kuid ühinevat liiget ei ole lepingu lisas nimetatud, otsustab sellele liikmele eraldatavate häälte arvu rahvusvaheline suhkrunõukogu. Pärast seda, kui ühinev liige on rahvusvahelise suhkrunõukogu poolt eraldatud häälte arvu heaks kiitnud, arvutatakse olemasolevate liikmete hääled ümber nii, et häälte koguarv on endiselt 2 000. Häälte praeguse jaotuse alusel eraldataks Saudi Araabia Kuningriigile 31 häält. Kui Saudi Araabia Kuningriik on lepinguga ühinenud, vähendatakse rahvusvahelise suhkrulepingu artikli 25 kohaselt Euroopa Liidule eraldatud hääli. Sellest tulenevalt vähendatakse vastavalt Euroopa Liidu rahalist osamakset tulevastel eelarveaastatel, mil Saudi Araabia Kuningriik on lepingu osaline.

3.Liidu nimel võetav seisukoht

Liit on alati olnud rahvusvahelise suhkruorganisatsiooni aktiivne liige ja toetanud organisatsiooni laiendamist.

Kuigi Saudi Araabia Kuningriik ise ei ole suhkrutootja, on ta aastate jooksul toimunud suure suhkruimpordi tõttu maailma tasandil üsna oluline osaleja ning ELi tähtis partner põllumajandustoodete ja toiduainetega, sealhulgas suhkruga kauplemisel.